google/wiki40b huggingface dataset:
Spin-off

Spin-off innen forskning

Spin-off omfatter blant annet ny viten, nye metoder, nye produkter og forbedringer på et annet fagområde enn det arbeidet eller forskningen opprinnelig omfattet.

Salgsvarer

Spin-off-produkter er et relativt gammelt fenomen, for eksempel avstedkom  Johann Wolfgang von Goethes roman Die Leiden des jungen Werther (Den unge Werthers lidelser) (1774) en egen industri, som produserte blant annet varer som Werther eau de cologne og porselensdukker av hovepersonene, som ble solgt i betydelige antall.
Slike produkter er også blitt et vanlig begrep for forskjellige salgsvarer som knyttes direkte til serier og figurer fra underholdningsindustrien og populærkulturen. Det gjelder særlig filmer, TV-serier, tegneserier og videospill som låner navn, dekor og annet til kommersielle spin-off-produkter som klær, leketøy og annet.
På 1900-tallet begynte det å bli vanlig å bruke populære figurer for å selge produkter, ofte dagligvarer. Seinere har populære filmer og TV-serier, ofte for barn, gitt mange spinoff-produkter. Det kan være leketøy og -figurer, klær og gjenstander som er dekorert med skikkelser fra seriene eller bærer kjente navn. Praktisk talt alle kommersielle underholdningsprodukter blir i dag blir lansert sammen med flere spin-offprodukter som gjensidig skal øke oppmerksomheten og inntektene. 
Av nyere spinoffprodukter kan nevnes leketøy basert på den japanske tegnefilmserien Teenage Mutant Ninja Turtles fra 1990-tallet. Seinere ble figurene fra videospillet Pokemon en voldsom suksess over store deler av verden. Norske eksempler på populærkulturelle suksesser som har gitt mange spin-offprodukter, er barne-TV-serien Jul i blåfjell og forestillingene om Kaptein Sabeltann.

TV-serier som spin-off av andre serier

Spin-off brukes også om TV-serier som etterfølger andre serier, det vil si at en eller flere rollefigurer fra den originale serien, der figurene opprinnelig ble skapt, videreføres i en ny serie. Et kjent eksempel på slike serier er den amerikanske underholdningsserien Frasier, hvor hovedpersonen Frasier kom fra sitcom-serien Cheers. Også The Tortellis har utgangspunkt i Cheers. Andre eksempler er den amerikanske såpeserien The Colbys som sprang midtveis ut av serien Dynastiet, og som handlet mest om Colby-familien.
Spin-off-serier har ofte hatt vanskeligheter med å oppnå samme suksess som den opprinnelige serien.
Det er en mengde eksempler på spin-off fra film og TV der en utnytter populariteten til en annen film eller serie. Det lages for eksempel ofte spin-off-serier av populære tegnefilmer der enkeltfigurer eller varianter av dem, for eksempel som «barn», kan få egne serier. Tegneserien Smurfene var opprinnelig en spin-off fra serien Johan og Pellevin,men har kommet i nasjonale varianter i Norge, Danmark, Sverige og Tyskland. Filmatiseringer av bøker og tegneserier, kinofilmversjoner av populære TV-serier og oppfølgere av kommersielle filmsuksesser kalles innen litteraturen for adaptasjon, selv om de gjerne kan betraktes som spin-off.
Hammarby Sjöstad

Hammarby Sjöstad er et bybyggingsprosjekt som består av flere boligområder omkring Hammarby sjö i Stockholm.

Definisjon

Prosjektet er oppdelt på to bydeler: Södermalm og Södra Hammarbyhamnen.
På Södermalm omfatter det hele den nye bebyggelsen ved Hammarby sjö med unntak av kvartalet Hamnvakten. I dagligtale brukes sjelden begrepet Hammarby Sjöstad om denne delen av prosjektet.
I bydelen Södra Hammarbyhamnen omfatter det i prinsippet hele bydelen, bortsett fra det eksisterende boligområdet Danviksklippan, som ble bygd på 1940-tallet.
Erik Bredal

Bakgrunn

Han var sønn av sogneprest i Rudkøbing og prost i Nørre Herred, Anders Rasmussen Bredal og Anna Nielsdatter Friis. Farfaren, Rasmus Nielsen Bredal var sogneprest i Vinding, og farfars far, Niels Bredal, var først munk i Veile, seinere sogneprest i Vinding. Slektsforskere har over lang tid forsøkt å finne foreldrene til biskopens mor, Anne Nielsdatter Friis, men uten å lykkes. Biskopen og søsteren Mette, som også kom til Norge, har stor etterslekt her.

Livsløp

Erik Bredal ble student i 1629. To år seinere ble han hører ved Nykjøbing skole og rektor der i 1633. Han hadde permisjon i perioden 1637-1639, da han studerte i Rostock og ble magister i 1639. I 1640 ble han sogneprest for Frelsers kirkes menighet i Kristianshavn i København. 
Den 10. januar 1643 ble han utnevnt til biskop i Trondheim etter Peder Jenssøn Schjelderup, som hadde søkt avskjed. Bredal betalte 500 rdl i pensjon i året til forgjengeren – som døde etter 4 år.
Det var 21 ledige geistlige stillinger i stiftet da Bredal tok over. Kapellanene hadde så dårlige økonomiske forhold, at de heller tok andre jobber. Bredal sørget for å  bedre de økonomiske betingelsene, og fikk fylt opp i de ledige stillingene. Biskopen kom i konflikt med sogneprestene på grunn av dette, da de nå ble pålagt å rådføre seg med biskopen før de tilsatte kapellaner. De ble også pålagt å følge en undervisningsplan i forhold til menigheten – en undervisningsplan som biskopen hadde utarbeidet.
Etter Roskildefreden i 1658 ble Trondheim besatt av svenskene. Biskop Bredal nektet å underkaste seg fienden, og reiste nordover til Trondenes med hele familien. Han hadde 16. mars 1658 blitt beskikket som superintendent over Nordlandene, og ble i Trondenes under hele krigen mot svenskene. Svensken Henning Schytte ble innsatt som biskop under okkupasjonen. I 1659 var Bredal tilbake i Trondheim. Han fikk nå kirketienden av Melhus for bl.a. å kunne sette i stand den ramponerte boligen sin.
Han døde 18. mai 1672 og ble satt ned i ei muret familiegrav foran bispestolen i koret i Nidaros domkirke. Han er holdt for å ha vært en dyktig biskop.
Seglet hans viser ei hånd som holder et kors inne i et hjerte (Danske Magazin). Biskopens oldefar, Niels Bredal, skrev ei bok om barneoppdragelse, Børne Speigel eller Børnespejl som det står i 2. utgave. Denne kom ut i København i 1568. Der finnes bl.a. den kjente bordbønnen Udi IESV Naffn gaa wi til bord.
Opplett 2008

Opplett 2008 er et 7-spors samlealbum med diverse artister fra Bergen.
Albumet ble utgitt i 2008 av Erlend Øye og Mikal Telle på labelen Opplett. Det er det første albumet som Fjorden Baby! og John Olav Nilsen & Gjengen deltar på.
Bevisstløshet

Bevisstløshet er en tilstand der alle de prosessene i storhjernebarken som hemmer funksjoner som sansing, tenking, følelse, hukommelse og handling er (midlertidig eller permanent) opphørt. En bevisstløs person kan ikke erkjenne sin egen og omgivelsenes eksistens. og vedkommende reagerer lite eller overhodet ikke på påvirkninger utenfra.
I norsk strafferett defineres begrepet «bevisstløs» annerledes.

Årsaker til lettere bevisstløshet

En lettere, forbigående bevisstløshet kalles også besvimelse (i infinitiv: å besvime eller å dåne). Lettere grader av bevisstløshet kan forekomme ved plutselig blodtrykksfall. Ved lettere bevisstløshet kan smertestimulering med nålestikk, klyping i huden eller overstrekking av ledd framkalle avvergebevegelser. Kortvarig bevisstløshet kan oppstå ved hjernerystelse.

Førstehjelp

Vitner til at andre mennesker er i bevisstløse tilstander (medisinsk sett) har plikt til å hjelpe og må unngå at tilstanden forverres. Forverring av bevisstløshet er dødelig.

Respiratorbehandling

Koma kan være kombinert med en lammelse av de livsviktige sentrene i den forlengede margen. Da må pasienten respiratorbehandles av helsepersonell.

Anestesi

Ved narkose fremkalles bevisstløshet kunstig og kontrollert av helsepersonell ved en bestemt kombinasjon av medikamenter som virker på hjernen. Hensikten med narkose er å skjerme pasienter for smerte (for eksempel ved kirurgiske inngrep) for et bestemt tidsrom. Når smerten har avtatt skal narkosen opphøre. Vanligvis anvendes ikke narkose hvis pasienten er i en komatilstand.

Strafferett

Personer som forårsaker noe som ellers ville være straffbart, kan ikke straffes hvis de befant seg i en tilstand som, medisinsk sett, er en lettere bevisstløshet eller koma. En person som er i såkalt «absolutt bevisstløshet» er ute av stand til å begå straffbare handlinger (utover eventuelt unnlatelser). I norsk strafferett er såkalt «relativ bevisstløshet» som vil være aktuell som straffrihetsgrunn under straffeloven § 44 første ledd. Ved relativ bevisstløshet kan en person i gjerningsøyeblikket bevege seg og sanse, men handler ellers uten motforestillinger. Eksempler på relativ bevisstløshet er søvngjengeri, hypnose, visse febertilstander, epileptiske «tåketilstander» og søvndrukkenhet. Straffbare handlinger som er begått i selvforskyldt rus er straffbare.

Forsømme å hjelpe bevisstløse

Å ikke hjelpe personer i medisinsk sett lettere bevisstløshetstilstander og i koma er straffbart etter straffelovens §§ 287 og 288 (Forsømmelse av hjelpeplikt), med bøter eller fengsel inntil tre år.
Instant Norge

Instant Norge er en norsk leverandør av stillas, lifter og materialhåndteringsustyr. Selskapet var det første selskapet i verden til å produsere aluminium rullestillas basert på en opfinnelse av Wally Johnson i 1947. Selve systemet baserer seg på robuste tårnstillas, designet for å kunne monteres uten verktøy. Brukeren kan komponere egne løsninger fra enkeltstående tårn til mer komplekse stillaskonstruksjoner.
Bedriften holder til ved Klemetsrud i Oslo. Selve Instant varemerket har vært representert på det norske markedet i snart 40 år. Stillasprodukter er et av de viktigste forretningsområde, men produktgruppene har de senere årene utvidet seg til å omfatte et produktsortiment som inkluderer lifter, materiallifter, byggegjerder og materialhåndteringsprodukter. I tillegg utfører dem sakkynding kontroll og annen service på personløftere og løfteutstyr.
Instant er også representert i de baltiske landene og har ca 15 ansatte. Selskapet eies av Roar og Thomas Sjøvold.

Instant Gruppen

Instant Gruppen AS er eierselskapet til Instant Norge AS, Instant Invest AS, Instant Baltic UAB, Instant Lietuva UAB, Instant Latvija SIA og Instant Eesti OÜ.
Samlede verk

Samlede verk (tysk Gesamtwerk, fransk œuvres complètes, italiensk opera omnia, av latin opera – «arbeid») er en kunstner eller vitenskapsmanns livsverk inklusive skisser og studier som ikke inngår i verkfortegnelsen.
Internasjonalt brukes ofte det franske œuvre, ikke sjelden på formen oeuvre.
Painted Desert

Geologi

Ørkenen består av lagdelte lett eroderbare bergarter som siltstein, leirstein og skifer fra triasperioden. Disse finkornete steinlagende inneholder rikelig med jern- og manganholdige forbindelser som skaper de forskjellige fargene. Tynne lag med kalkstein og vulkanske bergarter danner et beskyttende lag på toppen. En rekke lag med vulkansk aske har bidratt med silisiumdioksid til de tallrike forsteinete trekubbene i området. Erosjon i disse mange forskjellige lagene har resultert i dannelsen av ørkentypen badlands.
I den sørlige delen av ørkenen har restene av en barskog fra triasperioden blitt forsteinet over millioner av år. Vind-, vann- og jorderosjon fortsetter å endre landskapet ved å flytte sedimenter og blotte de geologiske lagene. En rekke fossiler av forhistoiske planter og dyr er funnet i regionen, i tillegg til dinosaurspor og spor av tidlig menneskelig bosetting.
Ningyang

Ningyang (kinesisk: 宁阳县; pinyin:  Níngyáng Xiàn) er et fylke i provinsen Shandong i Folkerepublikken Kina. Det ligger innen byprefekturet Tai'an.
I 1999 hadde fylket et folketall på 801 634 innbyggere.

Sirisskamper

Sirisse-kamper har en historie i Ningyang som strekker seg tilbake til århundrene før Kristi fødsel. Det feires eirissefest hvert år. Oppdrett og salg av sirisser er rn tradisjonell næringsvei i fylket.
The Clique

The Clique (= Klikken) var en gruppe viktorianske malere som ble dannet av Richard Dadd. De øvrige medlemmene var Augustus Egg, Alfred Elmore, William Powell Frith, Henry Nelson O'Neil, John Phillip og Edward Matthew Ward.
Gruppen kom sammen på slutten av 1830-tallet og på begynnelsen av 1840-tallet i mer eller mindre uformelle sammenkomster. Gruppen ble derimot oppløst i 1843 da Dadd ble sinnssyk og sperret inn etter å ha myrdet sin far. De øvrige ble etterhvert medlemmer av Royal Academy of Arts og de maleriene de skapte ble støttet og priset av det nylig opprettede kunstmagasinet Art Journal.
The Clique kan karakteriseres ved deres avvisning av akademisk kunst til fordel for genremaleri i kjølvannet og i tradisjonen av William Hogarth og David Wilkie. På møtene pleide de å lage tegninger av det samme subjektet og deretter få ikke-kunstnere til å bedømme resultatene. Det var i henhold med deres syn at kunsten skulle bli bedømt av publikum og ikke i overensstemmelse med akademiske idealer.
På begynnelsen av 1850-tallet ble de fleste medlemmene av The Clique inngrodde fiender av en gruppe malere som kalte seg for Det pre-rafaelittiske broderskap. Gruppen mente at pre-rafaelittenes kunst var bevisst eksentrisk og primitivt. Frith og O'Neil skrev mange aggressive avisinnlegg som angrep pre-rafaelittenes kunstidealer. Augustus Egg derimot ble en venn og støtte for William Holman Hunt.
Portretter av medlemmene ble bestilt av Patrick Allan-Fraser for Hospitalfield House i Arbroath.
På 1860-tallet var det en annen gruppe engelske kunstnere med tilsvarende holdninger som ble kjent som St. John's Wood Clique.
EDIFACT

BANSTA

BANSTA er en standard for betalingstransaksjoner til bank samt kanselleringer med oppfølging av disse.

CREMUL

CREMUL er en standard for multi-kreditbekreftelse som går mellom en betalingsinstitusjon til en mottaker om at kontoen er kreditert med et beløp.

DEBMUL

DEBMUL er en standard for multi-debetbekreftelse som går mellom en betalingsinstitusjon til en avsender om at kontoen er debitert med et beløp.

FINCAN

FINCAN er en standard for en kanselleringsmelding som sendes fra en betalingsavsender til sin bankforbindelse for å kansellere en betalingsanmoding sendt via PAYMUL eller DIRDEB.

FINSTA

FINSTA er en standard for en meldinger relatert til kontoinformasjon som sendes fra en finansinstitusjon til sine kunde med informasjon om for eksempel åpningssaldo, avslutningssaldo og fremvalutert saldo.

PAYMUL

PAYMUL (Payment Multiple) er en standard for multibetalingsordre. Betalingsordren går fra betaler til betalers bankforbindelse og initierer en spesifisert utbetaling til mer enn en spesifisert mottaker. Beløpet som skal betales trekkes fra betalers konto.
Candidatus theologiæ

Tittelen candidatus theologiæ (mask.) eller candidata theologiæ (fem.), som forkortes med cand.theol., er den latinske betegnelse på kandidatgraden i  teologi i det danske, norske og islandske utdannelsessystem. Tittelen finnes også brukt i noen tyske, nederlandske, tsjekkiske og amerikanske universitetssammenhenger. 
Leddet candidatus i tittelen kommer fra det latinske ord «candida», som betyr hvitt. I antikkens Roma var det gjengs at menn som aspirerte mot et politisk embede bar togaer som var kalket eller bleket helt hvite. Slik kunne de tilkjennegi sin status som embedssøker, sitt kandidatur, når de holdt taler eller deltok i debatter eller i andre sammenhenger fremstod i forsamlinger der de kunne legges merke til for folk som valgte eller utpekte til den ettertraktede stilling. 
Tittelens plassering i gradshierarkiet varierer noe fra land til land, og har også gjort det historisk. I Danmark oversettes tittelen som Master of Theology.
Fångad av en stormvind

Eurovision Song Contest

For tredje gang deltok Carola i svenske Melodifestivalen, og «Fångad av en stormvind» var en av ti låter som deltok i den svenske finalen i Malmö lørdag 31. mars 1991. Der vant hun en klar seier og ble Sveriges bidrag til Eurovison Song Contest i Roma 4. mai. Dette var andre gang hun representerte Sverige, første gang var i 1983, da hun ble nummer tre med «Främling».
I den internasjonale finalen var «Fångad av en stormvind» det åttende bidraget ut på scenen av 22 deltakere. Carola fremførte sangen med et forrykende nummer, flankert av to mannlige dansere, tre støttevokalister og en vindmaskin som fikk det til å se ut som om Carola sto i nettopp en stormvind. Dette var første gang vindmaskin ble brukt i Eurovision Song Contest. Under Carolas fremføring forsvant deler av lyden i salen, etter sigende fordi vindmaskinen slukte for mye strøm, slik at en sikring kortsluttet. Lyden forsvant imidlertid ikke for seerne og juryene som fulgte tv-sendingen, og Carola fikk derfor ikke fremføre sangen på nytt.
Avstemningen ble også trøblete for Sverige. Etter en jevn og spennende avstemning endte både Sverige og Frankrike på delt førsteplass med 146 poeng. For å kåre én vinner, telte EBU hvor mange toppoeng de to landene hadde fått. Begge hadde fått fire 12-poengere, og dermed talte man 10-poengerne. Sverige hadde fått fem 10-poengere, mens Frankrike bare hadde fått to. Dermed ble Sverige erklært som vinner. Den norske juryen hadde Frankrike på topp og Sverige på tredjeplass.
Under vinnerreprisen sang Carola den engelske versjonen av sangen, kalt «Captured by a Lovestorm». Den engelske teksten var skrevet av Richard Hampton og ble utgitt i Europa. I Norge og Sverige ble den svenskspråklige versjonen gitt ut.

Utgivelser og salg

Sangen fikk en moderat kommersiell suksess etter seieren og tok seg inn på singellistene i flere land. I Norge lå den én uke på VG-lista, på en sjetteplass. I Sverige nådde den en tredjeplass på singellisten, og den lå ti uker på Svensktoppen.
Sammen med «Främling» og «Hey Mickey» er sangen en av Carolas mest kjente låter. Carola deltok i Eurovision Song Contest for tredje gang i 2006, da hun ble nummer fem med «Invincible».
Vendetermometer

Vendetermometer er et oseanografisk og limnologisk termometer for å foreta temperaturmålinger i dypet. I motsetning til vanlige analoge termometre, kan en lese av en temperaturmåling i ettertid. Termometret blir snudd opp ned (vendt) på den dybden en ønsker å måle temperaturen i, og temperaturen kan vises helt til termometret blir snudd tilbake. Instrumentet har vært viktig for forståelsen av havstrømmer og dynamikken i innsjøer, men er i dag erstattet av elektroniske instrumenter. 
Prinsippet ble første gang beskrevet i 1878. Metoden var i aktivt bruk fram til 1990-tallet.
Termometeret er basert på kvikksølv. Når termometeret snur rundt blir kvikksølvstrengen slitt av på et bestemt punkt, og den avslitte kvikksølvstrengen faller ned i den andre enden av termometeret. Lengden av den avslitte kvikksølvstrengens er et mål for temperaturen der termometeret ble snudd.
Ofte var vendetermometret festet til en Nansenflaske, så en kunne måle temperaturen i vannet på samme sted som der vannprøven ble tatt.
Saab 2000

Utvikling

Saab begynte utviklingen av Saab 2000 i desember 1988, etter å ha funnet ut at det var et marked for 50-seters regionale turbopropfly som kunne nå hastigheten til et jetfly, uten å bruke mer drivstoff enn et propellfly. Flyet er en strukket og mer modernisert versjon av Saabs 340-modell. Foruten mer sete- og lastekapasitet, lenger flykropp og større vingespenn, har Saab 2000 en moderne glasscockpit, bedre ytelse og mer effektive motorer enn forgjengeren. Saab 2000 hadde første flyvning i mars 1992, og ble i 1994 godkjent av Join Aviation Authorities og Federal Aviation Administration. Noen måneder senere ble første fly levert til det sveitsiske regionalfylselskapet Crossair. Salget av Saab 2000 var ingen høydare, og Saab avsluttet produksjonen i 1999, etter å ha levert 63 fly. Siste fly ble levert til Crossair 29. april.

Varianter

Saab 2000 kom i fem ulike varianter.
Saab 2000: Regionalt passasjerfly, 50-58 seter.
Saab 2000FI: Inspiseringsfly produsert for det japanske forsvaret. Det ble produsert to stykker.
Saab 2000 AEW&C: Overvåkningsfly med radarantenne montert på taket.
Saab 2000 Airtracer: SIGINT (Signaletterettning)
Saab 2000 MPA Patruljeringsfly

Ulykker og uhell

8. oktober 1999: SE-LSF, en Saab 2000 operert av Scandinavian Airlines taxet inn i en lukket hangardør på Arlanda lufthavn i Stockholm. Flyet ble taxet av to flymekanikere, og ble avskrevet etter uhellet.
10. juli 2002: Crossair flight 850 måtte gjøre en nødlanding på Werneuchen Airfield i Tyskland på grunn av værforhold. Èn av de 16 passasjerene om bord fikk mindre skader. Flyet, HB-IZY, ble så hardt skadet da det traff en silo at det ble avskrevet.
15. desember 2004: G-LGNO, en Saab 2000 operert av Loganair fikk problemer med autopiloten, og gjorde et stup mot Nordsjøen. Flyet stupte med 9950 fot i minuttet, og falt til 1100 fot før pilotene fikk gjennopprettet kontrollen. Flyet landet trygt i Aberdeen. Ingen ble skadet.
28. januar 2014: Etihad Regional flight 250. Flyet gjorde en hard touchdown på Charles DeGaulle lufthavn utenfor Paris. Flyet spratt opp igjen, og på andre touchdown kollapset nestehjulet. Ingen om bord ble skadet.
Riberhus amt

Riberhus amt var et dansk amt, som eksisterete i perioden 1662–1793. Ribe var administrativt sentrum.
Hird og hirdmenn

Hird ble i middelalderen brukt som betegnelse på norske og danske kongers eller stormenns livvakt. Selv om ordet brukes i sagaer om hendelser i vikingtiden, har det sannsynligvis ikke vært brukt før etter denne perioden – sagaene er nedskrevet i middelalderen, og bruker sin tids språkdrakt. For vikingtiden ble Knut den stores følge kalt «ting-hlíd», et ord som må antas å ha en liknende betydning. Ordet kommer fra det norrøne hirð som igjen stammer fra det gammelengelske hir[e]d/heard/hird/hurd eller middelaldertysk heirat, som begge betyr «flokk». 
Hirden var hærfølget til stormenn og konger (drottinn). En mann måtte frivillig underlegge seg hirdherren, selv om sagaen i mange tilfeller indikerer at så skjedde med tvang (et alternativ til døden). Opptak i hirden ble markert ved håndgang, sverdtaking og troskapseder. Hirdmennene ble derfor betegnet som håndgangne menn, enten sverdtakere eller edssvorne, og måtte sverge evig troskap til sin herre og love å følge han i både krig og fred, og ofre livet for han om nødvendig.

Hirdmenn

Hirdmenn hadde krav på vern og støtte fra sin herre. Dette ble kalt traust. Hirdherren lønnet troskap og tjeneste med gaver som klær, våpen og gull. Hirdmenn fikk også andeler av krigsbyttet. Om en hirdmann ble drept, skulle det betales høyere mannebøter enn for vanlige folk.
Hirdmenn i aktiv tjeneste ble sagt å være bordfaste (bordfastir). De utgjorde kongens livvakt (hofudvordr) og var et væpna følge (fylgd). Hirdmenn gjorde skiftevis tjeneste, gjerne 6-12 av gangen, og bodde på kongsgården, der mange av dem spiste ved herrens bord. Om herren var ute på reise fulgte de alltid med. Hirdmenn fikk utbetalt lønn (máli) og ble derfor også kalt málamenn. Hirdmenn deltes inn etter rangorden i hirden, der herrens stallare var hans viktigste og mest betrodde mann.

Hirðskrá

Hirdens rettigheter og plikter ble regulert i flere lover, blant annet i Magnus Lagabøtes såkalte Hirdskrá eller Hirdskråen. Hans lovtekst er blant annet tatt med i Norges gamle Love indtil 1387, men er også utgitt separat.

Nasjonal Samlings hird

Partiet Nasjonal Samling brukte begrepet Hirden om sin kjerne av aktive. Hirden var en særorganisasjon av partiet og ble organisert militært. Medlemskap i Hirden ble obligatorisk for unge mannlige partimedlemmer fra 1941.

Hirden på Island

Hirden ble tidlig oppfattet som en egen stand. Da man innførte Jónsbok på Alltinget på Island i 1281, fantes der tre stender i landet: Geistlighet, kongens håndgangne menn og bøndene. I 1281 ble det også lovfestet at alle menn skulle kle seg etter sin stand og formue. For å kunne gå i alle typer klær, måtte man være enten storbonde eller en hirdmann som eide de lovbestemte våpen for sin hirdrang. Hirdmennene var også de eneste på Island som kunne bære standskarakteriserende symboler som skjold og hjelm.
Hamju

Administrativ inndeling

Fylket er delt inn i en ŭp (småby) og 36 ri (landsby).
Dan Attlerud

Sangkonkurranser

Attlerud har vært bidragsyter til en rekke låter i svenske Melodifestivalen etter 2000, men ingen av sangene har vunnet. Han har også deltatt i nasjonale Eurovision-konkurranser i Danmark, Latvia og Malta – i tillegg til Norge. I 2004 vant han Melodi Grand Prix som tekstforfatter til sangen «High». Sangen vant også den norske finalen og kom sist i Eurovision Song Contest samme år.
USA-mesterskapet i friidrett for junior 2016

USA-mesterskapet i friidrett for junior 2016 ble arrangert fra 24. til 26. juni 2016, på Veteran's Memorial Stadium i Clovis i California.